ചെറിയാന് ഫിലിപ്പിന്റെ നിയമന ഉത്തരവ് റദ്ദാക്കി സര്ക്കാര് തിരുവനന്തപുരം: ചെറിയാന് ഫിലിപ്പിനെ ഖാദി ബോര്ഡ് വൈസ് ചെയര്മാനായി നിയമിച്ചുള്ള ഉത്തരവ് റദ്ദാക്കി സര്ക്കാര്. പദവി ഏറ്റെടുക്കില്ലെന്ന് ചെറിയാന് ഫിലിപ്പ് നേരത്തെ ഫേസ്ബുക്ക് പോസ്റ്റിലൂടെ വ്യക്തമാക്കിയിരുന്നു. ശോഭനാ ജോര്ജ് രാജിവച്ച ഒഴിവിലേക്കാണ് ചെറിയാന് ഫിലിപ്പിനെ സര്ക്കാര് നിയോഗിച്ചുള്ള ഉത്തരവ് പുറത്തിറക്കിയിരുന്നത്. ഇന്നലെ ദുരന്തനിവാരണത്തിലെ വീഴ്ചയില് മുഖ്യമന്ത്രിയെ വിമര്ശിച്ചതാണ് നിയമനം റദ്ദാക്കിയുള്ള ഉത്തരവിന് പിന്നിലെന്നാണ് സൂചന. ഭരണകൂടം നടത്തുന്ന മഴക്കെടുതി ദുരന്ത നിവാരണത്തെ വിമര്ശിച്ച് ഇന്നലെയാണ് ചെറിയാന് ഫിലിപ്പ് ഫേസ്ബുക്ക് പോസ്റ്റിട്ടത്. നെതര്ലന്ഡ് മാതൃകയെ കുറിച്ച് പഠിക്കാന് മുഖ്യമന്ത്രിയും സംഘവും നെതര്ലന്ഡില് പോയിട്ടും വെള്ളപ്പൊക്കം തടയാനുള്ള യാതൊരു പദ്ധതിയും കേരളത്തില് നടപ്പായില്ലെന്ന് നവമാധ്യമങ്ങളില് നിരവധി വിമര്ശനങ്ങള് ഉയര്ന്നിരുന്നു. ഇതിന് പിന്നാലെയാണ് ചെറിയാന് ഫിലിപ്പും സംസ്ഥാന സര്ക്കാരിനെതിരേ വിമര്ശനവുമായി രംഗത്തെത്തിയത് ഭരണാധികാരികള് ദുരന്തനിവാരണത്തിന് വേണ്ടത്ര ശ്രദ്ധ നല്കുന്നില്ലെന്ന് ചെറിയാല് ഫിലിപ്പ് കുറ്റപ്പെടുത്തി. ഭരണാധികാരികള് ദുരന്ത നിവാരണത്തില് വേണ്ടത്ര ശ്രദ്ധിക്കാതെ ദുരന്തം വന്ന ശേഷം ക്യാമ്ബില് പോയി കണ്ണീര് പൊഴിക്കുന്നത് ജനവഞ്ചനയാണെന്നും അദ്ദേഹം വിമര്ശിച്ചു. കോണ്ഗ്രസ്സിലേക്ക് ചെറിയാന് മടങ്ങിയേക്കുമെന്ന സൂചനകള്ക്കിടെ തിങ്കളാഴ്ച ഉമ്മന്ചാണ്ടിക്കും പികെ കുഞ്ഞാലിക്കുട്ടിക്കുമൊപ്പം ഒരു അവാര്ഡ് ദാന ചടങ്ങില് ചെറിയാന് ഫിലിപ്പ് പങ്കെടുക്കുന്നുണ്ട് എന്നാണ് വിവരം. പുസ്തക രചനയുടെ തിരക്കിലായതിനാല് ഖാദി ബോര്ഡ് വൈസ് ചെയര്മാന് സ്ഥാനം ഏറ്റെടുക്കാനാവില്ലെന്നാണ് ചെറിയാന് ഫിലിപ്പ് നേരത്തെ അറിയിച്ചിരുന്നത്. അടിയൊഴുക്കുകള് എന്ന ആധുനിക രാഷ്ട്രീയ ചരിത്രരചനയില് വ്യാപൃതനായതിനാല് ഖാദി ബോര്ഡ് വൈസ് ചെയര്മാന് സ്ഥാനം ഏറ്റെടുക്കുന്നില്ലെന്നാണ് ചെറിയാന് ഫിലിപ് ഫേസ്ബുക്ക് പോസ്റ്റില് പറയുന്നത്. ഖാദി വില്പ്പനയും ചരിത്രരചനയും ഒരുമിച്ചു നടത്താന് പ്രയാസമാണെന്ന് അദ്ദേഹം ഫേസ്ബുക്കില് കുറിച്ചിരുന്നു.